***Հավելված***

***Կապան համայնքի ավագանու***

***15.02.2017թ. թիվ 10-Ն որոշման***

**ԿԱՊԱՆ ՀԱՄԱՅՆՔԻ ՏԻՄ ՆԵՐԿԱՅԱՑՈՒՑԻՉՆԵՐԻ ԷԹԻԿԱՅԻ ԵՎ ՎԱՐՔԻ ԿԱՆՈՆՆԵՐ**

**Կանոնների նպատակը**

1. Սույն ԿԱՆՈՆՆԵՐԻ նպատակն է սահմանել էթիկական վարքագծի չափանիշներ, որոնց պետք է հետևեն ՏԻՄ-երը իրենց ամենօրյա պարտականությունների կատարման ընթացքում հանուն հանրության կողմից վստահության վերականգնման ու հաստատման։

2. Սույն ԿԱՆՈՆՆԵՐԸ չպետք է դիտվի որպես առանձին փաստաթուղթ, այլ որպես քաղաքական գործելակերպի, ՏԻՄ-ի գործունեությունը կարգավորող վարչական ընթացակարգերի կամ ներքին կանոնակարգերի անբաժանելի մաս՝ շեշտելով ՏԻՄ գործունեության էթիկական կողմն ապահովելու կարևորությունը և այն դարձնելով կառավարման գործառույթ։

3. Սույն ԿԱՆՈՆՆԵՐՆ իրենից ներկայացնում է դրույթների հավաքածու, որում ներառված արժեքների նկատմամբ ՏԻՄ-ը հայտնում է իր հանձնառությունը

**Հիմնավորումներ**

1. Տեղական ինքնակառավարման համակարգի բարեփոխման համատեքստում ընդլայնվում է ՏԻ մարմինների (Ավագանի, համայնքի ղեկավար), համայնքային ծառայողների, հայեցողական պաշտոններ զբաղեցնողների եւ համայնքային ենթակառուցվածքի աշխատակիցների գործունեության շրջանակը. հասարակությունն ավելի ու ավելի բարձր պահանջներ է ներկայացնում նրանց աշխատանքի որակի նկատմամբ։

 2. Պետության կողմից իրականացվող ապակենտրոնացման քաղաքականության պայմաններում ՏԻՄ-երը ստանձնում են նոր լիազորություններ և գործառույթներ, որոնք անհրաժեշտ է իրականացնել սահմանափակ միջոցների առկայության պայմաններում՝ ապահովելով որոշումների կայացման մասնակցայնությունը, կիրառելով հանրային-մասնավոր համագործակցության տարբեր ձևաչափեր։

3. Հնարավոր չէ ապահովել քաղաքացիների իրական լայն մասնակցություն տեղական ինքնակառավարմանը առանց ՏԻՄ –երի նկատմամբ հանրային վստահության ամրապնդման, նրանց աշխատանքում պատասխանատվության, թափանցիկության և բարեվարքության ապահովման։

4. Սույն ԿԱՆՈՆՆԵՐԸ բխում է ՏԻՄ համակարգը կարգավորող օրենսդրության (ՀՀ Սահմանադրության, Տեղական ինքնակառավարման եվրոպական խարտիա, Տեղական ինքնակառավարման մասին ՀՀ օրենք, Համայնքային ծառայության մասին ՀՀ օրենք և այլն) ոգուց։ Այդուհանդերձ, էթիկայի և վարքի ոլորտին առնչվող որոշ հարցեր կամ չեն կարգավորվում օրենքներով կամ առկա կարգավորումները լրացուցիչ մանրամասնելու կարիք ունեն։

 5. Սույն Կանոնների ընդունումով ձևավորվում է հակակակշիռ՝ տեղական մակարդակում լիազորությունների չարաշահման կամ կամայական կիրառման, անազնիվ վարքագծի, հայեցողական իրավունքի ի չարս գործադրման։

 6. Սույն Կանոնները նպատակ ունեն նպաստելու Հայաստանում հակակոռուպցիոն միջոցառումների՝ տեղական մակարդակում իրականացմանը՝ առավելապես դիտարկելով ոչ միայն կոռուպցիայի առանձին դրսևորումները, այլ որպես համակարգային արատ, որ պետք է կանխարգելել։

**Կանոններ**

 1. Տեղական ինքնակառավարման մարմինները՝ ավագանի, համայնքի ղեկավար, համայնքային ծառայող, հայեցողական պաշտոնյաներ (այսուհետև՝ ՏԻՄ ներկայացուցիչ) պետք է իրականացնեն իրենց գործառույթները և լիազորությունները **բացառապես ի շահ հանրության** և ոչ թե առանձին անհատների, խմբերի, կամ անձնական շահի։

2. ՏԻՄ ներկայացուցիչն ընդունում է, որ **իր միակ գործառույթը** իր գործատուին՝ **հանրությանը ծառայելն է,** և պարտավոր է շարունակաբար կատարելագործել իր գիտելիքներն ու մասնագիտական կարողությունները՝ բարելավելու համար մատուցվող ծառայությունների որակը։

3. ՏԻՄ ներկայացուցիչը պետք է դրսևորի **օրինակելի վարք,** զերծ մնա անպարկեշտ պահվածքից։ Քաղաքացիների նկատմամբ մշտական բարյացակամ և կիրթ վերաբերմունքը անբաժանաելի են ՏԻՄ ներկայացուցչի կերպարից։

4. ՏԻՄ ներկայացուցիչը պետք է **զերծ մնա աչառու վերաբերմունքից,** ինչը կարող է կասկածի տակ առնել ՏԻՄ անկողմնակալությունը և խաթարել ՏԻՄ-ի նկատմամբ քաղաքացիների վտահությունը։

5. ՏԻՄ ներկայացուցիչը պետք է **զերծ մնա խտրական վարքագծից,** առաջնորդվի հավասարության, մարդու իրավունքների հարգման սկզբունքով։

6. Հարգելով տեղեկատվություն ստանալու քաղաքացիների իրավունքը, ապահովելով թափանցիկ և հաշվետու կերպով աշխատելու պահանջը **զերծ մնալ** ի պաշտոնե իրեն հասանելի **տեղեկատվության չթույլատրված բացահայտումից**, որը բխում է անձնական կամ որևէ խմբային շահից։

7. ՏԻՄ ներկայացուցիչը պետք է **զերծ մնա շահերի բախումից,** երբ ՏԻՄ ներկայացուցչի սեփական շահը գերադասվում է մասնագիտական կամ հանրային շահից։

8. Լիազորությունները վայր դնելու կամ պաշտոնից հրաժարվելու դեպքում ՏԻՄ ներկայացուցիչը **չպետք է իր պաշտոնավարության ընթացքում ձեռք բերած տեղեկությունը կամ կապերը օգտագործի** նոր աշխատավայրում արտոնություններ կամ առավելություն ապահովելու նպատակով։

9. Այն դեպքում, երբ ՏԻՄ ընտրված ներկայացուցիչը քվեարկության դրված հարցի մեջ անձնական, նյութական, դրամական կամ այլ ուղղակի շահ ունի, ապա նա **պետք է այդ մասին հայտնի** ՏԻՄ-ին, **չպետք է մասնակցի** այդ հարցի վերաբերյալ **քվեարկությանը**՝ շահերի բախման դեպքից խուսափելու նպատակով։

10. ՏԻՄ ներկայացուցիչը պետք է ուշադիր լինի **երկու կամ ավելի պաշտոն զբաղեցնելու հետ կապված սահմանափակումներին**։ Մասնավորապես, չի կարող ունենալ գործառույթներ, որոնք ենթադրում են վերահսկողություն մեկը մյուսի նկատմամբ։

11. Որոշումներ կայացնելիս ՏԻՄ ներկայացուցիչը պետք է առաջնորդվի ոչ միայն օրենքի տառով, այլև օրենքի ընդհանուր գաղափարով՝ ոգով։ Այս առումով յուրաքանչյուր որոշում կայացնելիս պետք է հաշվի առնի իր որոշման էթիկական կողմը, օրինակ՝ որոշումը կարո՞ղ է վնասել որևէ մեկին կամ խմբին, տվյալ հարցը տնտեսապես նպատակահարմա՞ր է, արդյո՞ք որոշումը հիմնված է լիարժեք տեղեկատվության հիման վրա, որոշման ո՞ր տարբերակն է, որ հաշվի է առնում բոլոր ներգրավված կողմերի շահերը, ո՞ր տարբերակն է, որ ներքին բավարարվածություն կարող է բերել։

12. Կանոնները հրապարակային են և հասանելի հանության համար:

**Աշխատակազմի քարտուղար՝ Նելլի Շահնազարյան**